
Testtelen tánc

A Testtelen tánc egy versvideó-sorozat, amelynek keretében külföldiek olvasnak fel magyar verseket. Az elnevezés Weöres Sándor szorosan kapcsolódó Vers című írásából származik és a szavak értelmét figyelmen kívül hagyó, a nyelv puszta hangzásából adódó dallamra reflektál.

Mindig kíváncsi voltam, hogy hangzik a magyar nyelv kívülről. Néhányszor meg is kérdeztem a nemzetközi ismerőseimet, milyennek találják. Általában azt a választ kaptam, hogy erre a kérdésre nem lehet válaszolni, illetve “hibridnek" tűnik, nehezen felismerhető, nem hasonlít semmihez, izolált.

2013 augusztusától kezdve tíz hónapon keresztül Párizsban éltem, szerettem volna, ha nyoma marad ennek az időszaknak. Ezért úgy döntöttem, megfordítom a kérdést: azzal, hogy felkértem külföldieket a magyar versek felolvasására, megpróbáltam közelebb vinni hozzájuk a nyelvet és egy kicsit a magyar irodalmat is. Ezzel elrugaszkodtam a weöresi alapgondolattól, hiszen a szereplőválogatás során nem állítottam feltételül a magyar nyelvnek és hangzásának ismeretét.

Ellenkezőleg: olyan személyeket kértem fel, akik biztosan nem tudnak magyarul, így a videók még inkább tükrözhetik azt a multikulturális gazdagságot, ami Párizsban körülvett. Helyszínül a szereplők otthonát, kedvenc helyeit igyekeztem választani, mert egyrészt így könnyebbnek bizonyult számukra a szöveggel való azonosulás és mert a kivágások sokat elárulhatnak a szereplőkről kulturális hátteréről is.

A felkért személyek a videók során saját hangzókészletükkel próbálják meg előadni a szövegeket. Több verzió is készült minden versből, a felvételsorozat elején a tartalom ismerete nélküli első találkozást rögzítettem, később elmagyaráztam a tartalmat és az összetartozó gondolati egységeket. Az online közzétett videók a végső felvételek egyikei, ahol az előadók már ismerik a versek gondolatvilágát. A projekt legvégén felolvastam az előadóknak a szövegeiket magyarul.

A videók online közzétételét és megosztását is a projekt részeként kezeltem, mert az interkulturális gesztus fontos eleme a kísérletnek, ennek kiváló médiumai az online platformok. Létrehoztam egy vimeo-, egy Facebook-, és egy tumblr-oldalt, ahol a videókat, és a felvételek során engem ért tapasztalatokat, történeteket osztottam meg.



